Badakshan
Store norske leksikon,Geografi,Verdens geografi,Asia,Afghanistans geografi
Badakshan, fjellområde i nordøstlige Afghanistan, mellom Hindukush og Amu-Darja. Viktigste by og privinshovedsted i Badakhshan er Faizabad.
Badakshan er et fjelland med storslått naturskjønnhet, bebodd av nomadiske og fastboende tadsjiker og kirgiser. Den nordøstligste delen, Vakhan, danner en smal korridor mellom Tadsjikistan og Kashmir som også har grense mot Kina. Jordbruk er viktigste næringsvei i Badakhshan; kunstig vanning gjør det mulig å dyrke ris, hvete, mais og bomull i dalene. Det dyrkes også druer, frukt og nøtter. Opiumsproduksjonen i området har i perioder vært betydelig, og smugglet via Tadjikistan. Husdyrhold er en annen viktig inntektskilde for befolkningen. Der er rike forekomster av lapis lazuli (lasurstein) ved Shar Shakh, disse har vært utnyttet i mer enn 4000 år. Der er også forkomster av andre eldestener,og i 2018 ble leting etter gull iverksatt. På tross av disse intektene er Badakshan en av det fattigste provinsene i Afghanistan. Marco Polo oppholdt seg i Badakshan i 1273. Landet ble styrt av en konge som etter sigende nedstammet fra Aleksander den store. Deler av den historiske Silkeveien gikk gjennom Badakshan. Fra 1859 hører Badakshan til Afghanistan. Sovjetiske styrker etablerte 1980 en stor militærbase i Faizabad. Etter sovjetisk okkupasjon av Vakhan-korridoren flyktet mange av de kirgisiske nomadene til Pakistan. I første del av 1980-årene aksepterte kirgiserne å bli flyttet til Tyrkia.Hindukush og Pamir fjellkjedene gjør Badakshan utsatt for jordskjelv som har påført store matrielle skader og tap av liv. Den 2. mai 2014 ble to jordskred utløst ved landsbyen Aab Barik i Argo-distriktet i Badakhshan og 2000 mennesker antas drept.